هون حؤکمدارلارینین ایچینده بیزه معلوم اولان دومان خان (تئومان) اصلی آشینا نسلیندن اولان اوغوزون نسلیندن‌دیر. او شجره تراکمه کیتابینین یازاری ابوالغازی بهادورخانین اوغوزنامه‌سینده قاراخان دئیه قید ائدیلمیشدیر. او میلاددان اؤنجه اوچونجو عصرده یاشاییب و ایلک هون حؤکمداری‌دیر. اونون لقبی یابقو اولاراق دئییلمیشدیر. میلاددان اؤنجه 220-221-نجی ایللرده تاختا چیخمیش هون طایفالارینین باشچی‌سی اولموشدور. بو باشچیلارا یابقو دا دئییلیردی، اونا گؤره اونا تومان یابقو(بئیگو) دا دئییردیلر. تومان خانین آتا-بابالاری تورکیستان(توران)تورپاقلاریندان چین-ماچینین دمیرقازیق یوردونا گلیب بیر نئچه عائیله اولاراق اورادا یئرلشمیشدیرلر. تومان خانین ایکی خانیمیندان ایکی اوغلو اولموشدور. ایلک خانیمیندان موده خان(موتون، مته)، ایکینجی خانیمیندان ایسه بیر اوغلو وار ایدی. تومان خان موده خانی تاختا میراثچی ائتمه‌یی روا گؤرمه‌میشدیر. اونون اوچون او کیچیک اوغلونو تاختا چیخارماق ایسته‌ییردی. آمما موده خان آتاسی‌نین یانلیش دوشوندویونه اینانیردی. تومان خان، موده‌نی دوه‌چی طایفالارینا(یوئه‌چی طایفاسینا) گیروو اولاراق وئردی. موده خان، آتاسینین کیچیک اوغلونو تاخت میراثچی‌سی ائتمک ایسته‌دیگینی ائشیدیب دوستاقدان قاچاراق اؤزونه 10000 نفرلیک قوشون ییغیب آتاسی ایله بؤیوک ساواش باشلادی. نتیجه‌ده آتاسی و کیچیک قارداشی بو ساواشدا اؤلدو و موده خان تاختا صاحیب اولدو.